# Toiminnantarkastuskertomus

Olemme yhdistyksen sääntömääräisessä syyskokouksessa 24.11.2016 valitsemina toiminnantarkastajina tarkastaneet Iltakoulu ry:n talouden, hallinnon, kirjanpidon ja tilinpäätöksen tilikaudelta 1.1.2017 – 31.12.2017.

Tarkastus toteutettiin käymällä läpi vuoden 2017 talousarvio ja toimintasuunnitelma, tilinpäätös ja toimintakertomus, hallituksen pöytäkirjat sekä tilikirja liitteineen.

Kiinnitimme huomiota seuraaviin asioihin:

1. **Toiminta**

Yleisesti vuoden 2017 toimintakertomus vastaa toimintasuunnitelmaa. Merkittäviä poikkeamaa toiminnassa suunnitelman suhteen ei ollut havaittavissa. Yhdistyksen toimintaa kehitettiin toimintasuunnitelman mukaisesti yhä monipuolisemmaksi, aktiivisemmaksi ja osallistavammaksi.

1. **Budjetointi**

24.4. Messukylän työväentalo Oy:n lasku 473€ poikkeaa pöytäkirjaan merkitystä summasta 440€. Tämän 33€ poikkeaman rahastonhoitaja on selvittänyt. Syynä oli maksumuistutus.

30.4. 100€ ja 200€ käteisnostoista ei löytynyt tositteita. Suullisen selvityksen perusteella voimme todentaa, että rahat on käytetty tarkoituksenmukaisesti Vappusitsien järjestämiseen.

Vuoden 2017 talousarviossa vuosijuhlien budjetiksi oli arvioitu 9000€, mutta lopulliset kulut olivat 13923,22€. Talousarvion mukaan bileet ja sitsit -menot ovat 8000€, mutta lopulliset kulut olivat 5519,53€. Talousarvion mukaan saunamenot ovat 800€, mutta lopulliset kulut olivat 1769,06€. Poikkeamat toimintakuluissa talousarvion ja tilinpäätöksen olivat joissain kohdin merkittäviä. Tämä on omiaan heikentämään yhdistyksen toiminnan suunnitelmallisuutta, läpinäkyvyyttä sekä ennustettavuutta. Toiminnantarkastajat suosittelevat, että tulevaisuudessa yhdistyksen talousarvio otetaan aidosti huomioon sen toiminnassa, ja että talousarvio suunnitellaan huolellisesti ja realistisesti pitäen varovaisuusperiaate mielessä.

1. **Kirjanpidon selkeys**

Yleisesti kirjanpito on toteutettu järjestelmällisesti ja oikeaoppisesti. Kaikesta toiminnasta ei löytynyt selkeitä mainintoja pöytäkirjoista.

Sähköisten päätösten merkinnässä ja arkistoinnissa peräänkuulutamme tarkkuutta.

Muutama budjetointiin liittyvä merkintä tai budjetoinnin muutoksen kirjaaminen on jäänyt uupumaan. Käteiskassan kirjanpito on selkeytynyt vuodesta 2016, mikä on myönteistä kehitystä.

1. **Muita huomioita**

Kuittien kuluminen tulee ottaa huomioon. Jokaiseen kulukorvauslomakkeeseen on kirjattava laskutettava summa. Lisäksi on suositeltavaa skannata kuitit. Myös kirjanpidon tulisi olla mahdollisimman yksinkertaista ja selkeää, sillä kuitteja ja kulukorvauslomakkeita kertyy paljon.

Toiminnantarkastus on suoritettu yhdistyksen toimintaan nähden hyvän toiminnantarkastustavan edellyttämässä laajuudessa. Yhdistyksen kirjanpito sekä tilinpäätös on laadittu voimassa olevien säädösten ja hyvän kirjanpitotavan mukaisesti. Yhdistyksen hallinto on asianmukaisesti järjestetty, eikä tarkastuksessa ilmennyt yhdistyksen sääntöjen tai yhdistyslain rikkomista.

Puollamme vastuuvapauden myöntämistä vuoden 2017 hallitukselle. Toiminnantarkastajilta ei löytynyt voimaa kaataa Iltakoulua vuonna 2017.

Tampereella 23.2.2018

\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_

Saku Pesonen Markus Rahja

Toiminnantarkastaja Toiminnantarkastaja